અમદાવાદમાં અમને ઘણું સારું ફાવી ગયું છે. અહીનાં રોડ બહુ સારા નથી અને મ્યુનિસિપાલિટી અને પોલીસ દાદાની દયાથી રોડની આજુબાજુ ઘણાં ફેરિયાઓ બેસે છે, વાહનો પણ બહુ બધાં પાર્ક થાય છે. એટલે એકંદરે અમદાવાદમાં કોઈ બહુ ફાસ્ટ વાહન ચલાવી નથી શકતું, અને અમે સાવ ધીમે ધીમે જઈએ કે રોડની વચ્ચે બેસી જઈએ તો પણ અમને કોઈ અથડાતું નથી. આ ઉપરાંત શહેરમાં જાતજાતના ખોદકામ થાય એટલે માટીના ઢગલા ખડકાય પછી એની આજુબાજુમાં જગા શોધીને અમારે બેસી જવાનું. અને આમેય ચોમાસામાં તો અમારી ડોરમીટરીમાં આમેય બધી માખીઓ થાય છે કે અમે બહાર જ રહેવાનું પસંદ કરીએ છીએ. ચોમાસામાં ઘાસ પણ સારું ઉગે, એમાં જો શ્રાવણ મહિનો હોય તો લોકો પુણ્ય કરવા આખું ગામ ઘાસ ઘાસ કરી મુકે, અમારે એઠવાડમાં મ્હો પણ નાખવું ના પડે. પણ કોકવાર ઘાસ ખાઈને કંટાળી જઈએ છીએ. એટલે કોક શાક કે ફ્રુટવાળાની લારીમાં મ્હો મારી લઈએ છીએ. પણ એમાં કાકડી ખાવા જતાં અમારે કોક વાર શાકવાળાની લાકડી પણ ખાવી પડે છે.